3. februar 2019, femte søndag i Åpenbaringstiden

Lesetekstene

Salme 103,1-6 Han tilgir og leger

Jak 5,13-16 Forbønn, salving og omsorg

Joh 5,1-15 Den Syke ved Betesda

Liturgisk farge: Grønn

Åpenbaringstiden er den tiden av kirkeåret hvor vi reflekterer over de ulike aspektene ved hvem Jesus er. Det er også en tid hvor kirkens misjonskall er i fokus. Derfor har jeg valgt å se på dagens tekst, fra Johannesevangeliet, ut fra et misjonsperspektiv – som en fortelling om et uventet møte med en Gud som selv tar initiativ til å oppsøke oss. En slik fortolkning av teksten er inspirert av historier jeg er blitt fortalt av kristne som opprinnelig kommer fra en annen religiøs bakgrunn. For mange av dem har det kostet dyrt å bli en etterfølger av Jesus.

I fortellingen vi leser i Joh 5,1-15 møter vi en mann som lider av langvarig sykdom, men som fremdeles håper på å bli helbredet. Jesus finner ham liggende ved en dam som man tror har helbredende kraft, omgitt av mange andre syke mennesker. En senere tilføyelse til evangelieteksten (avsnitt 3b til 4) forklarer at en engel iblant kommer og rører vannet, og at den som stiger ned i vannet etter engelens berøring, vil bli helbredet. Mannen som Jesus møter, forteller ham at han har vanskelig for å bevege seg og derfor aldri kommer seg først uti vannet. På mange måter er han altså en som fortsetter å håpe, mot alle odds.

Evangeliene inneholder mange fortellinger om menn og kvinner som lider av funksjonsnedsettelser eller uhelbredelige sykdommer. I de fleste tilfellene er dette mennesker som har hørt om Jesus og aktivt oppsøker ham med en forespørsel om helbredelse. Men helbredelsesfortellingen i Joh 5 er annerledes: Den syke mannen ved dammen henvender seg ikke til Jesus for å få hjelp. Sannsynligvis har han ikke hørt om Jesus og aner ikke hvem han er. I denne fortellingen er det Jesus selv som henvender seg til mannen med spørsmål om han ønsker å bli helbredet.

For mange av våre medtroende i andre deler av verden vil dette være en svært kjent fortelling. Mange av dem kommer fra en helt annen religiøs bakgrunn og har derfor aldri hørt om Jesus og vet ikke hvem han er. Midt i deres problemer ville de ikke ha vurdert å søke seg mot Jesus. I likhet med mannen ved dammen ville de ha håpet på et mirakel annetstedsfra, men ofte opplevd skuffelse i stedet. Mange av disse nye troende forteller at deres første møte med Jesus skjedde ved at han kom til dem. Noen ganger som syner i drømmer, andre ganger som vennlige fremmede som tilbød seg å be for dem i Jesu navn – eller ta hånd om dem og deres behov uten å be om noe til gjengjeld.

At Jesus velger en slik handling åpenbarer for oss inkarnasjonens sanne vesen: Gud venter ikke på at folk skal finne ham. Han strekker seg mot dem ved å bli en av dem. Han blir fortrolig med deres hverdagskamp, daglige behov, håp og drømmer. De fleste personene som fortalte meg sine historier innrømmet at det ikke var dype spirituelle behov som var utgangspunktet for deres møte med Jesus. I de fleste tilfellene dreide det seg snarere om forsøk på å løse ytterst praktiske og jordnære problemer: Utfordringer med å finne arbeid, sykdom i familien, barnløshet og så videre. Men ikke noe menneskelig behov ser ut til å være for lite eller trivielt for Gud. Som i fortellingen om den syke mannen ved dammen, møter Gud menneskene midt i deres hverdagslige strev – og tilbyr å hjelpe med de tingene som bekymrer dem aller mest.

Men evangelieteksten forteller oss også at Jesus ville tilby mannen noe mer enn bare fysisk helbredelse. Selv om Jesus begynner med å adressere mannens mest presserende behov, hans fysiske tilstand, lar ikke Jesus det være med dét. Han oppsøker mannen en andre gang, for å invitere ham til å forandre seg og å endre livsstil. Han sier at det er synden, ikke den fysiske sykdommen, som er det aller viktigste problemet. I denne konteksten kan synd forstås som den underliggende årsaken til de vanskeligheter og problemer folk møter i sitt forhold med Jesus. Det kan starte med en løsning på et presserende problem, men det stopper sjelden der. Personer som har opplevd Kristi helbredende og håpsgivende kraft er ofte villige til å forandre resten av livet sitt også.

Vi kan være fristet til å se på helbredelsesfortellinger som den i Joh 5 som symbolske fortellinger eller – i beste fall – virkelige hendelser som fant sted for flere tusen år siden. Men for mange troende rundt i verden er disse fortellingene sanne og beskriver deres egne opplevelser knyttet til det å møte Jesus. Deres vitnesbyrd minner oss om at Gud fortsetter å oppsøke mennesker og at vi er invitert til å ta del i hans misjon og oppdrag.

Fortellingen i Joh 5 kan tjene som en oppmuntring til å følge Jesu eksempel og ta det første skrittet. I stedet for å vente på at folk skal troppe opp ved kirkedørene våre, blir vi oppmuntret til selv å tre ut, bli kjent med folk rundt oss og å bli fortrolige med deres strev, håp og drømmer. Mennesker som er blitt etterfølgere av Kristus i områder hvor deres tro kan føre til forfølgelse, forteller meg ofte at det er evangeliets fortellinger som gir dem glede, håp og styrke til å takle forfølgelsens daglige utfordringer. Deres vitnesbyrd minner oss om at vår tro har mye å tilby en hver som søker helbredelse og håp – også i vår egen sammenheng.

Vija Herefoss

misjonsrådgiver

Stefanusalliansen